Агар сиз бирор буюм харид қилмоқчи бўлсангиз унинг сифати билан бирга ишонарли, тўғри қўлдан олинаётгани ҳам муҳим омил ҳисобланади. Харидор сотиб олишдан аввал «мол» «тоза»лигига амин бўлиши керак. Бироқ давлатдан сотиб олинган мулкдан эртага муаммо чиқишини ким ҳам ўйлайди, дейсиз.\nФарғона вилояти, Риштон туманидан бўлган тадбиркор Сойибжон Бувожонов билан тушунарсиз ҳолат рўй берган. У «E-IJRO AUKSION» Ягона савдо майдончасида электрон онлайн-аукцион орқали Риштон туманида жойлашган Фарғона вилоят «Ўзагрокимёҳимоя» ХАЖга қарашли ер участкасини сотиб олади. У бу кўчмас мулкни олиб катта ишларни бошлаш ниятида эди. Лекин, қани энди ҳаммаси у ўйлагандек бўлса?\n«2018 йил 23 октябрда бу мулкни аукционда 279 миллион сўмга сотиб олгандим. Бу пулни давлат ғазнасига 5 иш кунида тўладим. Сўнг кадастр ҳужжатларини қилдим, гувоҳнома ва ерга қарорларни олдим. Президентимиз таъкидлаганидек иш ўринлари яратмоқчи эдим. Миниб турган Hyundai русумли комбайним бор эди. Пулни ўша комбайнимни сотиб, одамлардан қарз олиб, қийналиб тўладим. Кейин эса «Ўзагрокимёҳимоя» судга бериб биносини қайтариб олди. Бино 4 марта сотувга қўйилган экан. Мен бешинчи марта қўйилган вақтда сотиб олганман. Биринчи марта онлайн аукционга қўйганида 430 миллион сўмга баҳолашган. Ҳеч ким кириб ўйнамагандан кейин нархи тушиб 280 миллион сўмга олганман. Бинога эса кира олмадим. Фуқаролик ишлари бўйича Риштон туманлараро суди аукцион ҳужжатларини бекор қилиб юборди. Адвокат ёлладим. Кейин Фарғона вилоят прокуратурасига ариза бердим. Вилоят прокуратураси суднинг ҳал қилув қарорини бекор қилиш бўйича протест киритди. Бироқ, вилоят фуқаролик суди буни инобатга олмади.\nҲозир қаёққа боришни билмасдан сарсонман. Орадан 9 ой вақт ўтиб кетди. 279 миллион сўм пулимга тадбиркорлик қилганимда яхшигина даромад топган бўлар эдим. Шундан бери оиламда ҳам, ўзимда ҳам ҳаловат йўқ. Мен давлатдан жой оляпман, деб ишонгандим. Энди на пулимни, на бинони ололяпман, ўртада сарсонман. Бинони олганимда ўқув марказлари, хусусий мактаблар очмоқчи эдим. Риштонимиз бузилиб кетди. Шу сабабли, қурилиш дўкони ҳам қилмоқчи эдим. Режаларим кўп эди. Лекин, шу бино ва шу аукцион сабаб оёғимга болта урилди», дейди тадбиркор.\nБу масала юзасидан «Ўзагрокимёҳимоя» ташкилоти вакиллари ҳам ўз фикрлари билан ўртоқлашди.\n«Қарз бизнинг туманники бўлмаган, вилоятники бўлган. Туман судидан ҳам, вилоятникидан ҳам ўтдик. Баҳолаш ҳам нотўғри бўлган. Бу ерда кимдир иш қиляпти, ҳеч ким билмайди. Бу кишининг қўлидаги кадастр ҳужжати ҳам нотўғри. Менда ҳам кадастр ҳужжати мавжуд», дейди ташкилот ҳисобчиси Муҳаммадали Қирғизбоев.\nҚизиқ ҳолат. Бир жойга иккита кадастр ҳужжати. Бири сотиб олганман дейди, иккинчиси бу жой аввалдан меники дейди. Мурожаатчи нега бу мулк 6 ойлаб аукционда турганида биров миқ этмагани, нега мулк сотиб олиниб ҳаммаси ўтиб бўлганидан сўнг, тортиб олинишини тушунмаяпти.\n«Қишлоқхўжаликкимё» ташкилоти ҳисобчиси бу мулк қандай қилиб ижрога, аукционга чиқиб қолгани ҳақидаги саволга қуйидагича жавоб берди: «Бу иш олдинги раис вақтида бўлган. Бу ҳар йилги ҳолат. Қарздорлик учун мулкка хатлов бўлади. Кейин секин-аста тўлаб борилаверади. Бу ерда кимнингдир манфаати бор. Нега айнан бизни (Риштон «Ўзагрокимёҳимоя» - таҳр.) аукционга чиқариб юборишяпти. Бу ерда нимадир бор. Айб бу кишида ҳам эмас. Айб МИБда. Бу ерда 60 нафар одам ишлайди. 15 нафар акциядор манфаати бор. 51 фоиз улуш давлатда, қолгани акциядорларда».\nУшбу масала шунчаки икки тарафнинг уруш-жанжали эмас, суд тартибида кўриб чиқилган. Вазиятни тўғри англаб олиш учун биринчи инстанция судининг ҳал қилув қарорига назар ташласак. Унга кўра, мазкур мулк мажбурий ижро бюросининг Фарғона шаҳар бўлими давлат ижрочиси томонидан 2018 йил 20 февраль куни электрон-онлайн кимошди савдосига чиқарилган ва 2018 йил 23 октябрдаги савдо натижаларига кўра, Сойибжон Бувожонов ғолиб, деб топилган. «Ўзагрокимёҳимоя» ҳудудий акционерлик жамияти эса бу ҳолатдан ноябрь ойига келиб хабар топган. Қизиқ, мулк 20 февралда аукционга қўйилса-ю, бу ҳақида мулк эгаси бўлиб турган жамият ноябрда хабар топса...\nМажбурий ижро бюроси ходими эса судда Фарғона вилоят «Ўзагрокимёҳимоя» ҳудудий акционерлик жамияти зиммасида 7 миллиард 148 миллион 511 минг 337 сўм миқдорида боқимандалик қарзини ундириш мақсадида мулк сотувга чиқарилгани ҳақида айтган. Суд қарорида ижро органи томонидан давлат мулкини тасарруф этиш ташкилотидан рухсат олинмагани кўрсатилган ва бошқа важлар билан аукцион натижалари ҳақиқий эмас, деб топилган.\nМуаммога янада аниқлик киритиш мақсадида мажбурий ижро бюросидан изоҳ олдик.\n«Бино иншоотни аукционга чиқаришдан олдинги ҳаракатларга тўхталиб ўтадиган бўлсак, 2018 йил 9 августда буюртма электрон савдоларни ташкил этиш марказига қабул қилингунга қадар Фарғона вилоят «Ўзагрокимёҳимоя» ташкилоти мутасаддилари ушбу бинолар аукционга чиқариш ҳақида огоҳлантирилган. Бу ҳақида ёзма равишда хабарномалар берилган. Олдинги ўтказилган савдоларга жамият томонидан эътироз ёки қарздорликни тўлиқ қоплаш ҳаракатларига нисбатан тегишли шикоятлар бўлмаган. Давлат мулк қўмитасининг тегишли ташкилотларига бу ҳақида хабар берганмиз. Биз судда жамиятнинг қарзи ва аукцион тўғри ташкил этилгани ҳақида асослар келтирдик. Бироқ ўртада солиқ ташкилотининг битта расмий хати сабаб суд қарор чиқармоқда. Биз ҳам солиқнинг бу хати ҳақида изоҳ сўраганмиз, бироқ ҳалигача жавоб олмадик. Бу қарзлар давомий қарздорлик бўлиб, вақт ўтиши билан қопланиб боради», дейди мажбурий ижро бюроси Фарғона шаҳар бўлими бошлиғининг биринчи ўринбосари Абдухафиз Саттаров.\nАукционга ишониб мулк сотиб олган шахснинг адвокати Хайрулло Қосимов ушбу масала бўйича фикрлари билан қизиқдик.\n«Фуқаролик кодексининг 229-моддасида мол-мулкни инсофли эгалловчидан талаб қилиб олиш тартиби белгиланган. Айнан шу модданинг биринчи қисмида инсофли эгалловчи кимлиги белгиланган. Шу модданинг иккинчи қисмида мол-мулк суд қарорларини ижро этиш тартибида сотилган бўлса, бу мол-мулкни ҳар қандай ҳолатда ҳам инсофли эгалловчидан олиб қўйишга йўл қўйилмайди дейилган. Ҳозирги кунда бу масалага судлар томонидан эътибор қаратиш бошқачароқ бўлмоқда. Буни Сойибжон Буважонов мисолида ҳам айтиш мумкин. У аукционга келган, мулк 4 марта савдога қўйилгани ва сотилмаганини кўрган. Қанақа камчилиги борлигидан хабари йўқ. Билмайди ва билиши ҳам мумкин эмас. Демак, у инсофли эгалловчи. Бу ишдан кўриш мумкин, кодексдаги шу модда ишламаяпти. Амалиётдан кўриб айтсак, бу моддани кодексдан чиқариб юбориш керак. Тадбиркор эртага мол-мулкни йўқотиб қўйишни ўйламай аукциондан мулк сотиб оляпти. Камчилик ким тарафидан ўтса, ўшанга чора кўрилиши керак. Лекин мулк қайтариб олиниши керак эмас. Бу нарса ишончсизликни кучайтиради. Агар Сойибжон Бувожоновдан ҳам сўралса, «давлатдан мулк олма, барибир қайтариб олиб қўяркан» деб айтади. Бу масалада бир неча ташкилотларга, хусусан Конституциявий судга ҳам мурожаат қилганмиз. Шу масалада бир изоҳ берилса мақсадга мувофиқ бўларди», дейди адвокат.\nБир кичик мурожаат деб ўйлаганимиз шунчалик чуқурлашиб кетди. Лекин ҳолат ҳақида оддийгина қилиб шундай дейиш ҳам мумкин: бир фуқаро давлат аукционидан мулк сотиб олди ва давлат уни суд қарори билан яна қайтариб олди.\nСуд қарорида бу фуқаронинг пули қайтарилсин деб айтилган. Фуқаро эса пулни қайтариб олиш ниятида эмас.\n«Мулкни олган вақтимда комбайн, уйларни сотиб олганман. Энди ҳозир 280 миллион сўмга сотганларимни қайтариб ололмайман. Нарх-наво ўсган», дейди у.\n«Ўзагрокимёҳимоя», МИБ, онлайн-аукцион маркази балки ўзича ҳақдир. Лекин билганимиз шуки, бир тадбиркор сарсон бўлмоқда. Унинг давлатга ишончи йўқолган.\n11:30 / 17.09.2019\nИштихон машина-трактор паркини онлайн аукционда ютиб олган ғолиб у ерга кира олмасдан сарсон бўлмоқда


Боғ учун минитрактор RF404-B 35 л.с. - UZCHINATRADE.COM\nБоғ учун минитрактор RF404-B 35 л.с.\nВертикал ҳолатда жойланган цилиндр блоки, 4 тактли, сув билан совитиш тизими билан\nНом. айланиш тезлиги\nДиффер. блоклаш тизими\nҚувватни танлаш вали (ВОМ)\nМакс. тортиш кучи\nҒилдирак изи (клиренс)\nОнлайн сўров Боғ учун минитрактор RF404-B 35 л.с.


«Жамият пулига бинолар қуриб бу бизга фойда келтиради деб ўйлаймиз» - Иқтисодчи Беҳзод Ҳошимов 20-09-2021, 14:35 | Zamin.uz\n16:30 / 27.07.2021\nИқтисодчи ва блогер Беҳзод Ҳошимов «Улар» лойиҳасининг навбатдаги сонида «карго-культ» ғояси ҳақида фикр билдирди. У ушбу ғоя ҳақида «Дорога к свободе. Беседи с Кахой Бендукидзе» китобида ўқиганини айтиб ўтган, деб ёзади «Gazeta.uz».\n«Карго-культ» — ўзи учар жисмлар ҳамда ҳаво худоларига ишонишни тарғиб қилувчи эътиқод. XIX асрларда Микронезия аҳолисига ғарб мамлакатлари томонидан самолётлар орқали озиқ-овқат маҳсулотлари юборилган. Бунинг оқибатида эса микронезияликлар «самолётлар бизни боқади», дея уларнинг кичик моделларини ясаб, унга сиғина бошлашган.\n«Ўша қабиладагилар самолётларнинг ҳайкалларини ясашган. Чунки самолёт уларни боққан. Бендукидзенинг (Каха Бендукидзе — грузиялик тадбиркор ва давлат арбоби — таҳр.) фикрича, биз совет тизимидан чиққан инсонлар ҳам катта ‘карго-культ’да яшаяпмиз. Масалан, мен бир вилоятга борганимда у ердаги бир одам бирор бинони кўрсатиб, буни ҳоким қурган, дейди. Ҳоким қурувчимас, меъмормас, қандай қилиб йўқ нарсани бор қилади ҳоким? Биз давлатни ‘карго-культ’ каби қабул қиламиз. Ҳоким пулни ишлаб чиқармайди, у ойликка ишлайдиган бюрократ. У шифохона қуролмайди ёки болалар боғчаси қуролмайди. У фақат жамиятнинг пулини тақсимотини қилади. Яъни бизнинг уларга нисбатан ‘карго-культ’имиз бор», — дейди Беҳзод Ҳошимов.\n«Биз келажакда пул оламиз деб, худди Микронезияда самолёт қуришгани каби тижорий ташкилотлар қурамиз. Заводлар, фабрикалар, бизнес марказлар… Масалан, Тошкентдаги НБУ (Миллий банк — таҳр.) ёнида жойлашган бизнес марказ ҳам ‘карго-культ’га ўхшайди. Биз биламизки, чет элда шунақа банклар, бинолар бор. Биз ҳам шундай қилсак бойиб кетамиз, деймиз. Бизга Микронезиядаги самолёт кулгили кўриняпти, аслида бизда ҳам худди шунақа самолёт кўп», — дейди у.\nБеҳзод Ҳошимов Ўзбекистон, асосан, халқ хўжалиги объектлари, масалан, заводлар, меҳмонхоналар, осмонўпар бинолар қуришини айтиб ўтди. «Бизнинг ҳам ўша ‘карго-культ’чилардан принципиал фарқимиз йўқ. Биз ҳам жамият пули эвазига қурамиз-да, шу нарса бизга фойда олиб келади, деб ўйлаймиз. Биз моҳиятни суратга алмаштиряпмиз», — дейди иқтисодчи.\nИқтисодчининг айтишича, Андижон вилоятининг Асака туманидаги автомобиль заводи ҳам «карго-культ». «Завод бўлса, пул бўлади, деб ўйлаймиз. Пул — пулдек туриши керак», — дея қўшимча қилади у.\n«Менинг хоҳишим шуки, ўзимизга бут ясаб қўймайлик. Кўп динларда Мусо алайҳиссаломни Мисрдан кетиши ҳақида айтилган воқеа бор. Маъно қанақа бўлади: улар ўзларига бут қуриб олишади ва 40 йил чўлда айлантириб юради. Сабаби ўша ‘карго-культ’ни яратмаслик. Сизлар ўзларингизга сигир яратиб олдинглар. Сизларга неъматни берадиган у сигир эмас, дейди Мусо. Биз ҳам шунақа сигирлар қилиб оляпмиз. Ўзи пулимиз йўқ, ўша ҳикояда ҳам пули бўлмайди, лекин бор пулидан сигир яратиб олишади. Бизда ҳам ҳамма ёқда сигир», — дея таъкидлайди Ҳошимов. “Замин” янгиликларини “Одноклассники”да кузатиб боринг\nЯнгиликлар » Иқтисодиёт » «Жамият пулига бинолар қуриб, бу бизга фойда келтиради, деб ўйлаймиз» - Иқтисодчи Беҳзод Ҳошимов


Ўз-ўзини сарҳисоб қилиш — Исломобод\nСиз шуердасиз Бош саҳифа → Ўз-ўзини сарҳисоб қилиш\nislomobod Октябрь 12, 2018 0 Изоҳ\nКишининг ўз-ўзини танқид қилиши – ўзни сарҳисоб қилиш, деб ҳам аташ мумкин. Умар розияллоҳу анҳудан ривоят қилинади: » Расулуллоҳ саллоллоҳу алайҳи васаллам: «(Қиёматда) Ҳисоб-китоб қилинмасларингдан олдин ўзларингни сарҳисоб қилинглар», деб марҳамат қилганлар. Киши ўз устида ишлаб, ўзини ҳар кун, ҳар соат аччиқ танқид қилиб борар экан, бундан ўзи учун ҳам, бошқалар учун ҳам кўпдан-кўп манфаатлар бор. Аввало, ўзининг хатоларини англаб, унинг устида ишлаб ўзини юксалтиради.\nШу ўринда бир қиссани келтирамиз:\nБир ёш йигит қўнғироқ қилиб олиш учун дўконга кирди. Дўкончидан изн сўраб кимгадир қўнғироқ қила бошлади. Дўкон эгаси эса унинг ҳаракатларига «нима қилмоқчи экан бу йигит?» деган ўй билан, диққат билан назар сола бошлади. Телефондаги суҳбат қуйидагича бўлди:\nЙигит: Ассалому алайкум. Жаноб, сизнинг боғингизда ишласам майлими?.\nЖаноб: Ва алайкум ассалом. Кечирасиз, боғда ишлайдиган ишчим бор эди.\nЙигит: Илтимос жаноб, мени ишга олсангиз ярим нархига ишлайман.\nЖаноб: Ҳозирда ишлаб турган ходимим ишини жуда сифатли бажаради. Унинг бу ишларидан доимо кўнглим хотиржам.\nЙигит: Агар мени ишга олсангиз, уй атрофларини, кўчаларни ҳам тозалайман, уйингиз шунда ҳамманикидан чиройли бўлади.\nЖаноб: Менга ўзимнинг ходимим маъқул, унинг ҳозирги хизматларидан мамнунман. Ундан бошқаси менга керак эмас.\nЙигит табассум қилиб, у кишидан узр сўраб гўшакни қўйди. Шунда дўкон эгаси келиб, “сенинг олий ҳимматлигинг мени лол қолдирди. Мен сендаги бу ижобий ҳолатни маъқуллайман. Хоҳласанг, мен сенга дўконимдан бирор иш топиб бераман”, деди. Йигит унга жавоб бериб: “таклифингиз учун раҳмат! Ҳозирда мен бир жойда боғбон бўлиб ишлаяпман. Мени бу ишим хўжайинимга маъқул бўлаяптими ёки йўқми шуни билмоқчи эдим. Мен ҳозир телефонда гаплашган жанобни боғбониман”, деди.


Америка қитъасини Колумбдан неча аср аввал айтиб кетган, мероси башариятга тааллуқли бу алломани жаҳоннинг кўплаб халқлари ўз олими деб билади.\n“САОДАТ” сериали халқаро мукофотга муносиб топилди\n"Ўзбектелефильм" ДУК сериаллари Болгариянинг София шаҳрида ўтказилган "Славян эртаги" Евроосиё кинотелефестивалида бир неча мукофотга сазовор бўлди.\nОНЛАЙН: Муфтий Усмонхон Алимов «Салмон Форсий» жоме масжидига ғишт қўйиш маросимида иштирок этмоқда\nЎзбекистон мусулмонлари идораси раиси, муфтий Усмонхон АЛИМОВ айни пайтда Тошкент вилояти Зангиота тумани «Салмон Форсий» жоме масжидига ғишт қўйиш маросимида иштирок этмоқда. Бу ҳақда Ўзбекистон мусулмонлари идораси матбуот хизмати хабар бермоқда.\nЎзФА Археологик тадқиқотлар институтининг мутахассислари Навоий вилоятида яна бир тарихий ёдгорлик топди.\nЖоним ичра жонимдурсан, Ўзбекистон!\nЎзбекистон халқ шоири Хуршид Давроннинг юрт ҳақидаги жўшқин мисралари.\nЎзбекистон халқ артисти Гавҳар Зокирова 1949 йил 10 сентябрда Тошкент вилоятида туғилган.


Ўзбекистон миллий жамоаси Австралияга қарши ўйнамайдиган бўлди, Дубайдаги рақиб ўзгарди\n18:43 / 27.05.2021\nЎзбекистон миллий жамоасининг Дубайдаги йиғинга ва кейинчалик Саудия Арабистонида ўтадиган ЖЧ-2022 саралаш босқичи ўйинларига йўл оладиган таркиби аниқ бўлди. Чимёндаги йиғинда қатнашган 10 футболчига жавоб берилди ва улар Саудияга бормайди.\nРежага кўра, Ўзбекистон миллий жамоаси 29 май куни Дубайда Австралияга қарши ўртоқлик ўйинида майдонга тушиши керак эди. Бироқ Австралия миллий жамоаси бир неча футболчиси жароҳат олгани сабаб ўйинни бекор қилишга қарор қилган. Бу ҳақда ЎФА ахборот хизмати хабар берган.\nМанбада ёзилишича, энди Ўзбекистон 30 май куни Таиландга қарши ўртоқлик ўйинида майдонга тушади. Учрашув қандай тартибда ўтиши аниқ эмас. Австралияга қарши ўйин эса 30 дақиқадан 3 та таймга бўлиб ўтказилиши айтилганди.\nМаълумот учун, ЖЧ-2022 иккинчи саралаш босқичини «D» гуруҳида ўтказаётган Ўзбекистон 5 ўйиндан кейин 9 очко тўплаб иккинчи ўринда бормоқда. Саралаш гуруҳининг охирги учта ўйинини Ўзбекистон Саудияда ўтказади. Абрамов жамоаси 7 июн куни Сингапур билан, 11 июн куни Яман билан, 15 июн куни Саудия билан ўйнайди. Гуруҳ ғолиби ва барча гуруҳлардаги энг яхши иккинчи ўринни олган 4 жамоа ЖЧ-2022 саралашининг ҳал қилувчи босқичига йўл олади.\n17:19 / 28.07.2021\nАвстралиялик 2004 йилги Олимпиада совриндори 25 йилга қамалди\n08:46 / 11.07.2021\nАвстралия Афғонистондан ўз қўшинларини тўлиқ олиб чиқди\n21:16 / 29.06.2021\nАвстралияда дунёдаги энг катта радиотелескоп қурилиши бошланди


Qualcomm Snapdragon 835 расман тақдим этилди\n18:22 / 05.01.2017\nАҚШнинг Лас-Вегас шаҳрида бўлиб ўтаётган электроника ва юқори технологиялар соҳасидаги CES 2017 халқаро кўргазмасида Snapdragon 835 процессорининг расмий тақдимоти ўтказилди. Албатта, компания 2017 йилдаги энг қиммат ва энг кучли смартфонларнинг асосини ташкил этувчи платформа ҳақидаги маълумотларни ўтган йилнинг ноябрь ойидаёқ эълон қилган эди.\nSnapdragon 835 процессори - FinFET 10-нм технологиясидан фойдаланилган ҳолда ишлаб чиқилган илк платформадир: ҳажми аввалгиларидан 35 фоизга кичик чип ўтган йилнинг энг қиммат смартфонларида қўлланилган Snapdragon 820/821 билан таққослаганда 25 фоизга камроқ энергия сарфлайди.\nSnapdragon 835 чипининг яна бир эътиборли жиҳати, у фақатгина смартфонлар учун мўлжалланмаган. У виртуал ва қўшимча реаллик дисплейлари, IP камералар, планшетлар, мобил компьютерлар ва бошқа Android ҳамда Windows 10 дастурий таъминотларида ишлайдиган истеъмол қурилмаларида қўлланилиши мумкин. Шундай экан, Qualcomm негизидаги Windows 10 компьютерлари тез орада пайдо бўлса, ажабланарли эмас.\nSnapdragon 835 процессорининг асосий таркиби гигабитли LTE X16 модеми, Adreno 540 график процессори ва Qualcomm Spectra 180 тасвирларни кўрсатиш процессоридан иборатдир.\nSnapdragon 835нинг технологик фарқли жиҳатлари эса қуйидагилардан иборат:\nSnapdragon 835 аввалгисидан 25 фоиз камроқ энергия сарфлайди. Бундан ташқари, чип Qualcomm Quick Charge 4 технологияси билан жиҳозланган бўлиб, Quick Charge 3.0 га нисбатан 20 фоизга тезроқ ва 30 фоизга самаралироқ қувватлантиради.\nЯнги авлод виртуал реаллик қурилмаларига тўлиқ мослаша олади, Google компаниясининг Daydream платформаси билан уйғунликда ишлаши мумкин.\nВидео ва фотосуратлар учун 14 битли (dual 14-bit ISPs) Qualcomm Spectra 180 камера процессори қўлланилган, у 32 мегапикселли ёки иккита 16 мегапиксекли камерага эга бўлиш имконини беради.\nSnapdragon 835 гигабитли X16 LTE модеми ва 2х2 802.11ac Wave 2 ҳамда 802.11ad мультигигабитли Wi-Fi билан жиҳозланади.\nҲозирда, Snapdragon 835 ишлаб чиқариш жараёнида бўлиб, унинг негизидаги тижорий маҳсулотлар 2017 йилнинг биринчи ярмида ишлаб чиқарила бошланади. Улар орасида- Samsung Galaxy S8, LG G6, HTC 11, Sony Xperia XZ (2017), ASUS Zenfone AR каби топ моделлар бор.


Қўриқлаш, хавфсизлик ва ёнғинга қарши ҳимоя | Uzbekistan Today\nБош саҳифа / Социум / Қўриқлаш, хавфсизлик ва ёнғинга қарши ҳимоя\nПойтахтимиздаги “Ўзэкспомарказ” миллий кўргазмалар мажмуасида “Қўриқлаш, хавфсизлик ва ёнғинга қарши ҳимоя – Securika Central Asia-2018”, “Транспорт ва Логистика – Trans Uzbekistan-2018”, “Тоғ-кон ускуналари, қазиб чиқариш, руда ва минералларни бойитиш – MiningWorld Uzbekistan-2018” халқаро кўргазмалари ҳамда “Металлургия. Машинасозлик. Дастгоҳсозлик – Machinery Central Asia-2018“ Марказий Осиё халқаро кўргазмалари ўз ишини бошлади.\n“Iteca Exhibitions” халқаро кўргазмалар ва “Kongress Servis” компаниялари ва бошқа ташкилотлар ҳамкорлигида ташкил этилган кўргазмаларда кўплаб маҳаллий ва хорижий компаниялар иштирок этмоқда.\nБу кўргазмаларни ташкил этишдан асосий мақсад мамлакатимиз иқтисодиёти учун муҳим бўлган транспорт ва логистика, металлургия, машинасозлик, дастгоҳсозлик, қўриқлаш, хавфсизлик ва ёнғинга қарши ҳимоя йўналишларини бугунги кун талаби даражасида ривожлантириш, янги технологияларни татбиқ этиш ҳамда маҳаллий ва хорижий компаниялар ўртасида мустаҳкам алоқаларни ўрнатишга қаратилган.\nМаълумки, Ўзбекистон олтин, уран, мис, тош ва калий тузлари захираси бўйича дунёнинг етакчи мамлакатлари ўнталигига киради. Мамлакатимизда айни шу йўналишлар бўйича кўплаб завод ва цехлар фаолияти йўлга қўйилган. Навоий кон-металлургия, Олмалиқ кон-металлургия комбинатлари фаолияти эса бу борада асосий ўринни эгаллайди. Юртимизда амалга оширилаётган ислоҳотлар ушбу тармоқ равнақида алоҳида аҳамият касб этиб, келгусида соҳа истиқболини белгилашда муҳим омил бўлиб хизмат қилади. Шу маънода ташкил этилган “Machinery Central Asia – 2018“ ўн биринчи халқаро кўргазмаси бу гал 17 давлатдан келган 68 компаниянинг режаларини бир мақсадга бирлаштирди.\nАвстралиянинг “Micromine” компанияси ҳам улардан бири. Компания тоғ-кон ишини замонавий электрон дастур асосида бошқаришга ихтисослашган. Ўттиз йилдан буён фаолият кўрсатаётган компаниянинг кўплаб давлатларда ваколатхоналари очилган.\n– Мамлакатимизда компаниянинг ваколатхонаси 2015 йилдан буён ишлаб келмоқда, – деди “Micromine” компаниясининг Ўзбекистондаги ваколатхонаси раҳбари Умид Мансуров. – Мақсадимиз юртимиз тоғ-кон соҳасини ривожлантириш, хориж инвестициясини жалб қилиш ва ёшларнинг шу йўналишга бўлган қизиқишини ошириб, уларнинг билим олишини қўллаб-қувватлашга қаратилган. Ҳозирги кунда биз бу борада Навоий кон-металлургия, Олмалиқ кон-металлургия комбинатлари, Ўзбекистон Республикаси Давлат геология ва минерал ресурслар қўмитаси каби бир қатор ташкилотлар билан ҳамкорлик қилмоқдамиз. Бугунги кўргазмада биз конларни аниқлашда муҳим бўлган “геобанк мобайл”, “геобанк”, “питрам” электрон дастурларини намойиш этаяпмиз. Бу дастурлар асосида ишлаш етарли натижаларга эришишда қўл келади.\n“Securika Central Asia – 2018” ўнинчи кўргазмаси замонавий қўриқлаш, хавфсизлик ва ёнғинга қарши ҳимоя воситаларини намойиш этадиган халқаро майдондир. Унда бу сафар етти давлатнинг 30 дан ортиқ компанияси ўз маҳсулотларини тақдим этмоқда.\n– Юз нафардан ортиқ ишчига эга корхонамизнинг имкониятлари йилдан-йилга ортиб бормоқда, – деди Москва шаҳридаги “Пожарная автоматика” масъулияти чекланган жамияти вакили Александр Дробжев. – Бунда жамоанинг янгиликларга бўлган қизиқиши, изланиши ва бу каби кўргазмаларда иштирок этаётгани асосий омил бўлмоқда. Юртингизда анъанавий ўтказилаётган ушбу кўргазмада биз иккинчи бор қатнашаяпмиз. Биргина ўтган йилда кўплаб ўзбекистонлик ҳамкорларимиз билан алоқаларни йўлга қўйдик. Бугунги кунда уларга корхонамизда ишлаб чиқарилган ўт ўчириш қурилмалари, ёнғин сигнализациялари, ўт ўчиргичлар етказиб бермоқдамиз. Бу борада шартномалар тузишга ҳам улгурдик. Бу галги кўргазма ўтган йилгидан анча фарқ қилади. Чунки иштирок этаётган компаниялар сони ва бундай маҳсулотларга талаб ҳам ошгани яққол кўриниб турибди. Бу ердаги ташкилий ишлар эса мақтовга арзугуликдир.\n“Trans Uzbekistan – 2018” ўн бешинчи кўргазмаси павильонларида Ўзбекистон, Россия, Озарбайжон, Беларусь, Хитой, Туркия каби давлатларнинг компаниялари транспорт-логистика хизматлари, ҳаракатдаги поездлар ва темир йўл инфратузилмаси, авто эҳтиёт қисмлари, тижорат транспорти, й\nўл инфратузилмаси, ҳаракатлар хавфсизлиги бўйича янгиликларини тақдим қилаётган бўлса, “MiningWorld Uzbekistan – 2018” ўн учинчи кўргазмаси намойиши эса Ўзбекистон, Россия, Германия, Хитой, Дания, Испания, Қозоғистон сингари мамлакатларнинг етакчи ишлаб чиқарувчилари ва мутахассислари мақсадларини бирлаштиришга хизмат қилмоқда.\nБарча йўналишлар бўйича кўргазмалар 16 ноябрга қадар давом этади.


Жиззахга яна лайлаклар қайтди » Жиззах ҳақиқати газетаси расмий сайти\nЖиззах ҳақиқати газетаси » Жамият » Жиззахга яна лайлаклар қайтди\nМамлакатимизда ўрмонзорлар 3,2 миллион гектарни ташкил этади. 2024 йилга бориб ўрмонзорларни 6 миллион гектарга етказиш кўзда тутилган. Инвестиция жалб этиш ҳисобига янги ўрмонзорлар, мевали ва манзарали, доривор ўсимликлар плантациялари барпо этилади. Бунинг натижасида аҳоли бандлиги таъминланиб, қўшимча даромад олиш имконияти яратилади. Ноёб дарахт ва буталар уруғларини жамғариш 700 тоннага етказилади.\nВилоятимизнинг Зомин, Фориш, Ғаллаорол, Янгиобод, Шароф Рашидов туманларида туризм жозибадорлигини ошириш имкониятлари мавжуд. Карантин даврида яшил ҳудудларда ички туризмга рухсат берилди.\n— Ҳудудимизда эко, агро, пиёда, зиёрат, ғор, тоғ алпинизми туризми бўйича йўл харитасини ишлаб чиққанмиз, — дейди туризмни ривожлантириш давлат қўмитаси вилоят ҳудудий бошқармаси бошлиғи Лола Санаева. —Мен ҳамюртларимизни Молгузар тизмасида жойлашган Пшағор ғори, Хўжа сероб зиёратгоҳи, Бешкуби, Аччи, Қоронғул, Каримсой, Еттикечув қишлоқлари бўйлаб ўтган Зомин, Ғаллаорол, Шароф Рашидов туманларини боғловчи Буюк Ипак йўлида жойлашган масканларга саёҳат қилишни таклиф этардим.\nБундан 7080 йиллар бурун аҳоли томонидан хосиятсиз қуш сифатида ини бузилиб, қувғин қилинган қора лайлаклар яна Зомин, Фориш ўрмон хўжаликларида ин қуриб, болалай бошлади. Бу ҳам яхшилик аломатидир. Зеро, тинч, осойишта жойда лайлаклар ўзларини эркин ҳис қилишади.\n18000 гектарни ташкил қилувчи Нурота давлат қўриқхонаси турфа ўсимлик ва ҳайвонлари билан ажралиб туради. Қўриқхонада 78 оилага мансуб 800 дан ортиқ ўсимликлар, 18 турдаги қушлар, 4 турдаги сут эмизувчилар учрайди. Уларнинг аксарияти Ўзбекистон "Қизил китоби"га киритилган. Экотуризм ишқибозлари учун уй меҳмонхоналари ва бошқа турлитуристик маршрутлар йўлга қўйилган.\nАрнасой-Айдаркўл ҳавзасида 100 га яқин қуш турлари бўлиб, уларнинг 45 тури шу ерда қишлайди. Учиб ўтувчи қушлар учун кўл вақтинчалик дам олиш жойи ҳисобланади. Кўлда жингалак сақоқуш, қорабузов, оқ пешонали кичик ғоз, қизилтомоқ ғоз, олақанот, оқбош ўрдак, оқ думли сувбургути, торгок дунё "Қизил китоб"га киритилган.\nЭкотуризм соҳасида воҳамизда мақтанарли, мафтункор манзиллар етарли. Фақат уни кенг тарғибташвиқот қилиш, асраш, сервис хизматларини намунали ташкил этиш орқали ички ва халқаро сайёҳларни янада кўп жалб эта олиш мумкин.


Қуролли Кучлар академиясида малака ошириш факультети офицерларининг навбатдаги битирув тантанаси бўлиб ўтди. Битирувчиларни академия бошлиғининг ўқув ишлари бўйича биринчи ўринбосари полковник И. Абдураҳмонов, ҳарбий санъат кафедраси бошлиғи полковник Муҳиддин Умаров қутладилар.\n– Ўтган олти ой мобайнида замонавий ҳарбий санъат сирларини янада мукаммал ўрганишимиз учун биздан бор билим ва куч-ғайратларини аямаган устозлардан миннатдормиз, – деди подполковник Суҳроб Мажидов. – Ишонаманки, бугунги тантана иштирокчилари, сабабчилари бўлган ҳар бир офицер ўз хизмат жойларига кўтаринки руҳ, ташаббускор ғоялар билан борадилар ва эгаллаган билимларини амалиётга қўллайдилар.\n– Бу ер мен учун ғоят қадрли даргоҳ, – дейди битирувчи майор Файзулла Абдуллаев. – Улуғ мақсад, орзуларга тўла курсантлик йилларим шу ерда ўтган. Унинг бугунги қиёфаси, мавқеи мамнун этади. Малака оширишни шу билан якунламоқчи эмасман. Катта мақсадларим бор. Булар учун ҳали яна кўпроқ ўқишим, изланишим, меҳнат қилишим зарур. Малака ошириш факультетида бирга таҳсил олган барча сафдошларимга муваффақият тилайман.\nТадбир ниҳоясида битирувчиларга кўкрак нишонлари ва сертификатлар тантанали тарзда топширилди.


Zamon Фуқаронинг карантин даврида ишлатмоқчи бўлган пулини ўғри урди – Zamon\nБугун\t10-06-2020, 13:49 115\nФуқаронинг карантин даврида ишлатмоқчи бўлган пулини ўғри урди\nЗафаржон бундан аввал ҳам бир неча бор жиноятга қўл урган. Шунинг учун уни суд хавфли жиноятчи, деб топган. Қилиғини қўймаган Зафаржон 2020 йил 9 март куни ишлаш мақсадида Самарқанд шаҳрига бориш учун яшаш манзили – Нарпай туманидан йўлга чиқади. Енгил автотранспорт воситасида Оқдарё тумани Тараққиёт маҳалласи ҳудудига етганда, ҳайдовчи автамашинасига ёқилғи қуйиш учун АЁҚШга тўхтайди. Шу ерда Зафаржон ишлаб топгандан кўра, ўғирлаб топган осонроқ, деган хаёлга келади.\nСинчковлик билан ён-атрофни кузатади ва мақсади сари биринчи қадамларни ташлайди. Бу манзилгача келган хайдовчига йўл кирани бериб, шу яқин атрофдаги уйлар томон йўл олди. Оқдарё тумани Тараққиёт маҳалла фуқаролар йиғинига қарашли, Найманча массиви ҳудудида истиқомат қилувчи И.Д.нинг уйи Зафаржонинг эътиборини тортди. Уйда ҳеч ким йўқлигидан фойдаланиб, хонадон ичкарисига яширин равишда киради ва жами баҳоси 18.800.000 сўмлик мол-мулкларни яширин равишда ўғирлаб, ҳодиса жойидан яширинади.\nКўп ўтмай, бу ўғирлик Зафаржон томонидан амалга оширилганлиги маълум бўлади. Ушланган ўғри тергов қилинди. Зафаржон қилган айбига тўлиқ иқрор бўлди.\nЖиноят ишлари бўйича Оқдарё тумани судида видеоконференция тарзида ўтказилган судда томонларнинг фикрлари гувоҳларнинг кўрсатмалари тингланди. Жабрланувчи И.Д. қиммматбаҳо буюмлари йўқолганини ҳамда карантин даврида керак бўлади, деб жамғариб қўйган пуллари ўғирланганлигини билдирди. Судланувчи эса қилган қилмишига тўлиқ иқрорлик билдирди. Суд Зафаржонга ўталмай қолган жазо муддатларини қисман қўшиш йўли билан Жиноят қодексининг тегишли моддаларига асосан узил-кесил ўташлик учун 5 йил 6 ой муддатга озодликдан маҳрум қилиш жазоси тайинлади.\nНавоийда юз берган автоҳалокатда велосипедчи ҳалок бўлди\nЎзини ўзи молиялаштириш тизимига ўтган ОТМлар контракт миқдорини мустақил белгилайди\n“Эконом-класс” йўловчилари совуқ қотсангиз “Бизнес класс”дан чипта олинг!\nБрайл алифбосида Ўзбекистон Республикасининг Конституцияси расмий нашрдан чиқди


Телеканалларда Юлдуз Усмонованинг клипларига “ЗАПРЕТ” қўйилганми? - Darakchi\nМАДАНИЯТ 29.05.2020, 21:39\nЎзбекистондаги телеканалларда Ўзбекистон халқ артисти Юлдуз Усмонованинг қўшиқлари ва клипларига норасмий тақиқ ўрнатилган. Бу ҳақда QALAMPIR.UZ манбаси хабар бермоқда.\nҚайд этилишича, Юлдуз Усмонованинг клипларига тақиқ ўрнатилишига хонанданинг мамлакат ички ишлар органлари ходимларига қаратилган ҳақоратомуз чиқиши сабаб бўлган.\nАйни вақтда Усмоновага нисбатан навбатдаги тақиқ ҳақидаги маълумотлар расмий кучга эмас. QALAMPIR.UZ бир неча хусусий телеканаллар ходимлари билан мулоқот қилди. Унда маълум бўлишича, тақиқ норасмий равишда ўрнатилган.\nМазкур масалага аниқлик киритиш мақсадида, “Ўзбекконцерт” давлат муассасаси директори Одилжон Абдуқаҳҳоров билан боғландик. У Усмонованинг қўшиқлари ва клипларига нисбатан “Ўзбекконцерт” томонидан ҳеч қандай тақиқ ўрнатилмаганини маълум қилди.\nЎзбекистон халқ артисти Юлдуз Усмонова бундан аввал ҳам бир неча бор тақиққа тушган эди. Буларнинг энг сўнггиси 11 йил давом этган. 2006 йилда Усмонованинг йирик давлат тадбирларида иштирок этишига нуқта қўйилди. 2007 йилдаги концерт дастуридан кейин “Халқлар дўстлиги” санъат саройининг эшиклари Усмонова учун ёпилди. Шундан сўнг, у фаолиятини Туркияда давом эттирди. 2016 йил 5 декабрь куни Юлдуз Усмоновага қўйилган тақиқлар олиб ташланди.\nЭслатиб ўтамиз, Ўзбекистон халқ артисти Юлдуз Усмонова 3 май куни Instagram'даги саҳифасидаги жонли эфирда Ички ишлар ходимларини ишламаётганга чиқариб, улар бугун марҳум Биринчи Президент Ислом Каримов даврида яшамаётгани, ҳар куни клизма олишга ўрганиб қолганини айтганди. Хонанда эфирда "Падарлаъанати бўлдиларинг бугун" деган сўзларни қўллади. Ушбу видео жамоатчиликнинг жиддий эътирозларига сабаб бўлди.\nИИВ 5 май куни Юлдуз Усмонова иши бўйича суд бўлиб ўтишини маълум қилиб, ОАВни Маъмурий ишлар бўйича Мирзо Улуғбек туман судига таклиф қилди. Аммо суд бўлмади, яъни Юлдуз Усмонова судга келмади.\nУсмонова 7 май оқшомида яна бир бор Ички ишлар ходимлари ва уларнинг ота-оналаридан узр сўраб чиқди.


Ёшлик берган имкониятлардан қандай фойдаланиш керак? Психолог Мэг Жейнинг “Муҳим давр. Ҳаётни нима учун кейинга қолдириб бўлмайди” номли китоби айнан мана шу ҳақда. Ушбу китоб 20 ёшдан 30 ёшгача бўлган барча инсонларга бағишланади. Mulohoza.uz сайти Қуйида мазкур китобдан айрим маслаҳатларни маълум қилди.\nТеглар: бугунги йигирма қолади бўлиш олинг кимнинг\n23:25 / 02-12-2016


МЕН БИЛГАН УЛКАН ХАЗИНА ВА БИЛИМЛАР САРЧАШМАСИ- “ZiyoNET” | Блог Центра UZINFOCOM\nМЕН БИЛГАН УЛКАН ХАЗИНА ВА БИЛИМЛАР САРЧАШМАСИ- “ZiyoNET”\nМен Эсанова Азиза Ғайрат қизи 2000-йил 23-августда Қашқадарё вилояти Касби туманидаги Пандирон қишлоғида зиёлилар оиласида дунёга келганман ва шу қишлоқдаги 26-мактабнинг бу йил 9-синф ўқувчисиман. Устозим Тўраева Чамангул-менинг энг севган устозларимдан бўлиб, мусиқадан сабок берганлар,хозирда эса менга Карши санъат коллежи фортепиано булими укитувчиси Наргиза Остонова сабок бериб келмокдалар.\nЁшлигимданоқ ҳар хил эртаклар тўқишга, суҳандонликка, шеърлар айтишга жуда қизиқардим. Бошланғич синфдалигимдан то бугунги кунга қадар мактаб, туман, вилоят ва Республикада ўтказиб келинаётган турли босқичларда ўтказиладиган тадбирлар, кўрик-танловларда қизиқиш билан иштирок этиб, бир қанча “Ташаккурномалар”, “Фаҳрий ёрлиқ” ва “Диплом”лар соҳиби бўлганман.\nҚарши шаҳридаги болалар мусиқа мактабидаги “Фортепиано тўгарагига қатнашаман. Устозим Наргиза Остоновадан ва Чамангул Тўраевалардан мусиқий сабоқлар ола бошладим. Мусиқани жондан яхши кўрганим ва қизиққанлигим сабабли кичик этюдлар, йирик мусиқий асарларни ўрганиб, ижро эта бошладим. Шунингдек, “Зулфияхоним қизлари” туман ва вилоят босқичларида иштирок этиш учун тавсия олдим.\nТуман ва вилоят тадбирларида куйлар ижро этиб, ўз тенгдошларим орасида ўз ўрнимга эга бўлиб келмоқдаман.\nБу менинг ўзим ҳақимдаги кичкина бир маълумотномам бўлиб, булар мени сизлар билан яқиндан суҳбатлашишига ва танишиб олишга имкон беради деб ўйлайман. Бу мақолани ёзишдан аввал устозим билан дилдан суҳбатлашдик, баҳс-мунозаралар қилдик, тармоқлар ҳақида билганларимизни бирга қоғозга туширишга аҳд қилдик. Бизнинг бугун асосий фикрларимиз ижтимоий тармоқлар ҳақида эмас, миллий сегментимиздаги миллий тармоқ ҳисобланган, бугунги кунда ҳукуматимиз назоратидаги таълим тармоғи ҳисобланган ZiyoNET тармоғи ҳақидадир. Мен ундаги бир қатор кўрик-танловларда, шу жумладан, “Менинг бобом, бувим-маҳалламиз фахри” иншолар танловида ҳам иштирок этдим. (гарчи айрим қийинчиликлар билан бўлса ҳам..)\nМен бугун ушбу сайт ходимлари билан яқиндан, дилдан суҳбатлашгим келди. Бугунги кунда ижтимоий тармоқлар ҳақида жуда ҳам кўплаб, ҳатто минглаб фикрлар, танқидлар айтишади, уни ёмонлашади, лекин ҳамма қўл телефони орқали ёки компьютери орқали ўша “ёмон” деб айтаётган тармоқларидан бош кўтаришмайди. Иш қуроли ҳисобланган болтадан ҳам ёмон, ҳам яхши мақсадларда фойдаланилганидек, интернетдан ҳам ким нимани изласа, мақсадига қараб топади. Менинг ижтимоий тармоқлар ҳақида етарлича фикрларим бор, аммо мени хайрон қолдирадиган нарса хоп ижтимоий тармоқ ёмон экан, салбий оқибатлари кўп экан, ёшларни бузаётган экан, унда ёлғон маълумотлар кўп экан..ва ҳоказолар нега миллий тармоқларимиздан, масалан, миллий сегментимиз ҳисобланган ўзимизнинг қадрдон тармоғимиз ZiyoNETдан фойдаланишмайди? Нега айрим Ота-оналар ҳам, қаровсиз, назоратсиз қолган болалари ҳам ўша “бемаъни” сайтларда кезиб юришади? Вақтларини беҳудага совуришади?\nМайли мен бугун ўзимизнинг энг кўмакчи, беминнат холис ёрдамчи сайтимиз, дўстимиз, ҳамроҳимиз бўлган ягона таълим тармоғи ZiyoNET ҳақида гапирмоқчиман. Буларни ёзишга мени ундаган нарса яқинда ушбу тармоғимизнинг 10 йиллик юбилейи нишонланади. Ўн йил бу жуда катта сана эмас, аммо гап мазмунда дейишади-кў.\nУшбу ўтган йил ичида кузатишларимизча ушбу сайтда бир қатор катта-катта ишлар амалга оширилди. Очиғини айтиш керак, мен ўз номимга профил очаман, сайтдан рўйхатдан ўтаман деб роса уруниб кўрганман. Бундан икки йиллар аввал “Fikr.uz” деган лойиҳадаги бир танловда иштирок этаман деб. Аммо буни эплолмаганман ўшанда. Барибир ҳам юклаб олиб, маълумотларидан фойдаланганман автризациясиз ҳам. Лекин бу сайтга ҳозир кириш бир мунча соддалаштирилган. Рўйхатдан ўтишингиз билан сизга бу тармоқнинг эшиклари кенг очилади.\nЮқорида айтиб ўтдим мен зиёлилар оиласиданман. Бувим ҳам, онам ҳам ва яна яқинларим ҳам педагогика соҳасида фаолият юритиб келишади. Акаларим ҳаммалари университетдаларни тугаллашган ва ўқишяпти. Ушбу тармоқ ҳамма вақт бизга керак пайтда энг яқин ёрдамчи бўлиб келган.\nЎқишларга киришаётганда “Абитурентлар” бўлимидан фойдаланишган бўлса, манба излаб катта ҳажмдаги “Кутубхона ”дан фойдаланишарди. Ҳозир ҳам “Курс иши” ва “Реферат”лар ёзишда ёки керакли китобларни топиб ўқишда фойдаланишади. Уйда эса бу “Хазина”дан мен ва ойим фойдаланамиз. Мактабда информатика укитувчимиз Турсунова Хамида билан хамда рус тили фани укитувчимиз Эргашева Зулфия опа билан “ZiyoNet” тармогидан фойдаланамиз.Хозирги пайтда компютерга эга уй хужаликлари 37,4 фоизни интернетдан фойдаланиш имконига эга булганлари эса 58,1 фоизни ташкил килади.\nҚувончли томони, эндиликда ушбу тармоқ ижтимоий тармоқ вазифасини ҳам бажармоқда. Шу мақсадда ташкил этилган “Гуруҳлар” бўлимида ўқувчи ҳам ўзи ундаги янгиликлардан бохабар бўлади ҳам ўзидаги янгилик ва хабарларни шу бўлимга жойлайди. Асосийси ўз суҳбатошини топиб у билан баҳс-мунозара юритиши, алоҳида ўзига тегишли бирон йўналишни танлаб олиб уни юргизиши мумкин. Гуруҳини хоҳласа очиқ ёки ёпиқ тарзда ишлатиши мумкин. Дўстлар оттиради, фикрлашади. Айтиш мумкин-ки, шу ерда ижтимоий тармоқлардаги “Одно”, “Фейсбук”ларга ҳожат қолмайди. Уларда ўқувчи шунчаки вақт ўтказса ёки танимаган инсони билан гаплашса бу тармоқда эса реал инсон билан танишиб, дўстлашади. Унинг мактаби, манзили аниқ кўрсатилади.Ундаги манбалар ҳам холис ва ҳақиқий тоза маълумотлардир.\nЧунки тизимга республикамиздаги барча таълим муассасаларининг рўйхати, манзили ва телефон рақамлари киритилган. Шу боис синфдош ёки курсдошлар учун алоҳида гуруҳ очиш, уларни қидириш ҳеч қандай қийинчилик туғдирмайди.\nОнлайн “Савол-жавоблар” тармоқдаги яқин кўмакчилардан бўлиб, фойдаланувчи бу бўлимга ўзини қизиқтирган, муаммоли саволларига жавоб топади ва ўз саволлари бўлса тенгдошларига йўллай олади.\nЯна битта менга ва дўстларимга ёқадиган катта бўлимлардан бири видео портал ҳисобланган – uTebe.uz сайтидир. Унга жойланган видео ресурслар шунчалар кўп-ки..уни кўриб кўзинг қувнайди. Ҳоҳлаган мавзуларда, хоҳлаган йўналишларда..инглиз тили бўйича сабоқлар, рус тилидаги манбалар, ўзбек тилида барча фанлар кесимидаги видеолар. Ўқитувчи вап ўқувчилар учун, талабалар учун тайёр “сузилган ош” деса бўлади! Қайси фан бўлса ўшанга тегишли видеолар мавжуд унда! Кўз билан кўриб, қулоқ билан эшитиш орқали эсда қолиш қобилиятини ривожлантириш мумкин.\nГап келганда шуни айтиб ўтишни жоиз деб билдим-ки, эшитишимча, аввал ўқитувчилар битта конспектга суяниб олиб дарс ўтишган. Фойдаланишга манбалар етарли бўлмаган. Ўқувчилар учун ҳам дарсликларидан ўзга бирон манба топилмаган..бугун эса шундай катта имконият яратилган-ки, бунинг учун аввало ҳукуматимизга, ҳурматли Президентимизга минг бор ташаккурлар айтишни бурчим деб биламан. Аммо бир афсусланарли томони бор-ки, ўқувчи-талабалар ёки ўқитувчиларимиз бугунги кунда на Кутубхонадан, на Fikr.uzдаги холис манбалардан, на видео ресурслардан самарали фойдаланишни билмайдилар. Уларнинг айримларини кўпроқ беҳуда олди-қочди сайтлар фикрини банд қилиб қўйганлиги сир эмас! Шу ўринда бир таклифим ҳам бор: Ушбу тармоқ ходимлари жойларга тез-тез чиқиб мактабларда тармоқдан фойдаланиш аҳволини, унинг ишлашини ўрганишса ва энг муҳими тармоқнинг беминнат хизматларидан қай тарзда фойдаланишни барчага бирдай ўргатиб боришса, ўқишлар ташкил этишса бу менимча фойдаланувчилар сонини, мухлислар таркибини ошишига, компьютерлик саводхонлигини ошишига катта ёрдам бўлар эди албатта!\nМенда эса оилада ҳар бир дақиқам ҳисобли, қаттиқ назоратда. Мусиқага қизиққаним боис ҳам ушбу фанга тегишли бўлган манбаларни менинг энг яқин кўмакдошим бўлган ZiyоNET кутубхонасидан топаман, видеоресурслардан мусиқага тегишли видеоларни юклаб оламан. Янаяа жаҳон мусиқаларидан, дунёни лол қолдирган Бетховен, Моцарт куйларидан, ўзимизнинг ноёб “Шашмақом”ларимизни, классик куйлар ва қўшиқлар жойлаштирилишини хоҳлайман!\nЯна бир таклиф: Кутубхонани янада бойитиш чораларини кўриш лозим деб ўйлайман. Тармоқда шундай бир тадирни эълон қилиш керак-ки, фойдаланувчилар учун, унда шартларидан бири кимда-ким Кутубхона учун энг қадимий қўлёзмани тақдим этса ёки жойлаштирса Марказ ёки тегишли вазирликлар томонидан қимматбаҳо совға ва диплоплар эгаси бўлади..ёки сал бошқачароқ..\nZiyoNET порталининг яна бошқа йирик лойиҳаси — Fikr.uz — блоглар сайти ҳисобланади. Унда мавзулар юзасидан тавсия, методик қўлланма, мақола ва бошқа таълимий ҳамда оммабоп материалар бериб борилиши яхши албатта. Бу лойиҳа жуда қулай, жуда осон фойдаланиш учун, имкониятлари кенг. Кўриниши ҳам ўзгарди яқинда. Лек биз ўқувчиларни ҳайрон қолдирадиган томони шуки, бу сайт аввалгидек фаол эмас, негадир унда аввалгидек танлов ва мушоиралар, энг муҳим янгиликлар эълон қилинмайди, тармоқ ходимлари томонидан шу қадар қизиқарли мақолалар, фикрлар эълон қилиниб бориларди-ки..биз дўстлар билан, уйда эса оилавий ўқир эдик. Негадир ушбу сайтнинг кейинги йилларда шашти тушган..нуфузи ҳам пасайган, фойдаланувчилари ҳам аввалгидек эмас? Сабабини билмадим, лек уни янада ўқимишли қилиб алоҳида уни бошқарувчи админларга берилса аъло даражадаги иш бўлар эди. Биз ўқувчилар ҳам ўзимиз учун блоглар очиш ниятидамиз.\nЎйинлар бўлими ҳам жажжи укаларимиз учун, ҳаттоки ота-оналаримиз учун ҳам жуда яхши нарса бўлди. Ундаги ўйинлар болаларнинг ёшига мос тарзда яратилганлиги билан аҳамиятга эга.Ундаги ўйинлар ҳам таълимий, ҳам тарбиявий аҳамиятга эга. Ўйинлар замирида миллий қадриятаримиз, маданий ва маънавий меросимиз тарғиб қилингани ота-оналарга фарзандини ахлоқсизлик ва зўравонликни тарғиб қилувчи эмас, фойдали компьтер ўйинлари билан машғул этишда ёрдам бермоқда. Инглиз тилини беминнат ва хорлис ўргатувчи “устоз” вазифасини ўтамоқда. Аммо бунга ҳам ўз эътирозимизни билдириб ўтмоқчимиз: Негадир кейинги пайтларда порталнинг ушбу бўлимига янги-янги ўйинлар жойлаштирилмай қўйилди?\nТанқид ва таклифларимиз ўринсиз бўлса узр сўраган ҳолда айтаман-ки, ту тармоқ , ундаги улкан “хазина” биз ва фойдаланувчи ўқувчилар учун. Демак шундай экан унинг ютуғини ўзимизнинг ютуғимиз деб, камчилигини билиб туриб айтмасликни ўзимизга айб билдик. Ахир у биз учун ташкил қилинган ягона таълим тармоғи эканлигини ўзи бизнинг фахримиз, ютуғимиздир!\nМана яқинда uRadio ташкил қилингани ҳам катта имконият ва ютуқларидан биридир. Унда шунчалар куни бўйи қимматли манбалардан парчалар, ҳикматлар, мумтоз адабиётимиздан, тарихимиздан, АКТ янгиликларидан ўқиладики..қани куни бўйи вақтинг етишса-ю, уни тингласанг. Бу мувоффақият билан Марказ раҳбарияти ва барча ходимларини табриклаймиз! Лек шу ўринда унга ҳам таклифларимиз йўқ эмас: Такомиллаштириш лозим уни ҳам, бойитиш, тўғри келган интоннацияга эътибор бермайдиган, адабий тилда гапира олмайдиган номутахассислар эмас, адабиётдан, ижоддан хабар бор, журналистикани эшигини кўрганлар олиб боришса мақсадга мувофиқ бўлармиди янаям. Яна бир фикр, биз вилоятдагилар учун ҳам унда ўрин берилса..аммо бунинг имкони бўлармикан, биз каби ижодкор ўқувчилар ҳам радиода ўз фикрларини айтса, ижодидан намуналар ўқишса..? Қайсидир бир болалар боб рукнларни олиб борсак..бир кун Сурхон ёшлари, бир Тошкент, бир кун..яна қайсидир мактабдан. “Меҳмонхона” рукни ҳам ажойиб жуда!\n“Ауидокитоблар” ҳам ўзига хос тармоқниннг бир ютуғи бўлиб, тингловчисига жуда яқин ёрдамчи бўлди, энди бемалол уни эшитиб ишингни қилишинг, у ндан фойдаланиб дарс қилишинг, укаларинг хархаша қилганда эртак қўйиб беришинг мумкин!\n“Чет тиллари бўлими”, “Иқтидорли ёшлар”, “Арбоблар”, “meros.uz..булар сафини тўхтамай ўқиш мумкин. Аммо уларда ҳам назаримизда контентни жойлаштириш ва янгилаш ишлари сустлашгандек..\nҲар бир лойиҳа ва сайтга, бўлимларга қатъий бир админ-бошқарувчиларни масъул қилиб қўйилса барчаси янада яхши бўлади деб ўйлаймиз.\nШунингдек, турли кўрик-танловлар, Акциялар буларни биз энг аввало ушбу сайтдан олишимизнинг ўзи катта бахт!\nМаълумки, мамлакатимизда ёшлар таълим-тарбияси давлат сиёсати даражасига кўтарилган. Бу борада олиб борилаётган ислоҳотлар замирида ёшларни ҳар томонлама етук ва баркамол қилиб тарбиялаш, дунё ҳамжамиятида муносиб ўрин эгаллашларини таъминлаш устувор вазифа қилиб белгиланган.\nZiyoNET тармоғи бу ўринда таълим самарадорлигини оширувчи асосий манба бўлиб хизмат қилишини истаймиз. Ўқитувчиларимизнинг, ўқувчиларимизнинг АКТ саводхонликларини ошириш энг муҳим вазифалардан саналади. Чунки биз ахборотлар асрида яшар эканмиз, компьютер билан ишлашни билмаслик, ундан самарали фойдаланмаслик яхши оқибатларга олиб келмаслиги аён! Чунки энди техникани ўз устозлариданда яхшироқ эгаллаб бораётган ўқувчи-ёшларга шунчаки дарс ўтиб кетиб бўлмаслиги сир эмас.\nЎзбекистоннинг турли тузилмалари томонидан ахборотларни узатиш тармоқларида таълим ва ёшлар бўйича яратилаётган ахборот ресурслари ягона ZiyoNET ахборот тармоғига бирлаштирилган. ZiyoNET ахборот-таълим порталининг фаолият юритаётганига жорий йилнинг сентябр ойида 10 йил тўлади. Ана шу қисқа давр мобайнида ZiyoNET тармоғи миллионлаб қалбларга, минглаб даргоҳларга ўз зиёсини сочишга улгурди, беминнат ва холис хизмат қила олди! Бу борада ўқувчи-ёшларга, педагогларга ва, қолаверса, барча-барчага ахборотларни мунтазам етказиб бериш, манбалар билан таъминлаб яқиндан беминнат ёрдам бергани учун унга энг аввало ташаккурлар айтамиз!\nТанқидни меваси ширин бўлади дейишади..булар бизнинг холисона чин дилдан айтган фикрламримиз эди. Мана таълим тармоғи яъни бизнинг дўстимиз, кўмакчимиз ZiyoNETни эрта-индин туғилган куни, таваллуд айёми!\nОдатда туғилган кунда фақат яхши сифатлари айтилиши керак. Юқоридагилар эса улар бизнинг холисона фикрларимиз ва биз фойдаланувчилар уни яхши кўришимиздан эди. Четдан кимдир аччиқ фикрни айтиб аюҳаннос солгандан кўра, бизнинг холисона фикрларимизни ўринли деб қабул қилгайсиз. Лозим топилса фикр ва таклифларимизни жиддий қараб чиқсаларингиз. Чунки бир фаол фойдаланувчи сифатида мен ва мен билган дўстларим, фойдаланувчилар ушбу севимли тармоғимизнинг янада гуллаб-яшнашини, унинг келажаги бор бўлишини, яшовчан бўлишини ва биз ва биз каби ўқувчи-фойдаланувчиларнинг бир умрлик суянчи, таянчи, дўсти, сирдоши ва беминнат кўмакчиси бўлиб қолишини, дўстлари сафи, ўқувчилари сафи кенгаяверишини, барчанинг кўнглига нуру зиё таратиб туришини истаймиз!\nХулоса ўрнида шуни айтишни истардим-ки, азиз дўстлар! Қадрли тенгдошлар. Азиз ёшлар! Ҳурматли ота-оналар ва устозларимиз! Ушбу тармоқнинг беминнат манбаларидан, унинг сарчашмаларидан қониб-қониб ичинг! Ундан янада кенгроқ фойдаланинг ахир бу тармоқ шундай сарчашма, шундай қайнар булоқки, уни қанчалар ичганингиз билан, челаклаб ташиганингиз билан у дарё ва денгиз каби туганмасдир. Бу катта кўмакчи тармоқнинг хали биз санаб ўтмаган, биз айтиб ўтмаган хусусиятларини санаб ўтишга вақт етмайди, асосийси унга дўст бўлинг ва унга яқин бўлишга шошилинг қадрдонлар!\n“ZiyoNET”им, улкан уммоним,\nГулла, яшна, эй Зиё коним!\nҚутлуғ бўлсин бу қутлуғ ёшинг,\nОртаверсин, шуҳратинг, шонинг!\nЭсанова Азиза 9-синф ўқувчиси\nEC 23.09.2015 Izohlar yo`q 498\n© 2003-2017 UZINFOCOM Markazi.\nРусский\tO'zbekcha\tTeglar buluti9 май


Самарқандда 54 нафар махсус ҳисобга олинган фуқаролар рўйхатдан чиқарилди\n22:45 / 08.08.2017\nСамарқанд шаҳридаги «Ёшлик» истироҳат боғида махсус ҳисобга олинган фуқаролар ва уларнинг фарзандлари иштирокида «Фидойинг бўлгаймиз сени, Ўзбекистон!» шиори остида маданий, маънавий-маърифий йўналишдаги тадбир ташкил этилди, деб хабар беради Кун.узга Самарқанд шаҳар ҳокимлиги ахборот хизмати.\nТадбир аввалида, шаҳардаги олий ўқув юртларининг зиёлилари, 22 та масжид имом хатиблари ҳамда нуроний отахон ва онахонлар томонидан тадбир иштирокчиларига ўз ҳаётий тажрибасидан келиб чиқиб, келажакдаги ҳаётларига маслаҳатлар ва тавсиялар берилди. Махсус ҳисобда турган фуқароларнинг 54 нафари ҳисобдан чиқарилди.\nТадбиркорлик фаолияти билан шуғулланиш истагида бўлган фуқароларга шаҳардаги тижорат банклари томонидан кредит олиш масаласида, ишсиз юрган фуқароларга ишга жойлашиш масаласида амалий ёрдам ва тушунтиришлар берилди.\nШундан сўнг, ёшлар 5 турдаги спорт ўйинларига — арқон тортиш, стол тенниси, армреслинг, шахмат ва футбол бўйича ўтказилган мусобақаларга жалб қилинди.\nИшсиз юрган фуқароларга шаҳар бандликка кўмаклашиш маркази томонидан «Бўш иш ўринлари» меҳнат ярмаркаси ташкил этилди. Ярмаркага 125 та корхона 1274 та бўш иш ўринлари билан иштирок этишди. Иш ўринларининг 799 таси бўш иш ўринлари, 475 таси шаҳар ҳокимлиги қарори билан барпо қилинган махсус квота иш ўринларидир. Ярмаркада шаҳардаги маҳалла фуқаролар йиғинларидан 130 нафардан ортиқ ишсиз фуқароларга келгусида ўзлари учун мос иш топиш учун ҳуқуқий маслаҳатлар берилди. Иш излови сифатида иштирок этган 39 нафар фуқароларга ўзлари учун мос келган касблари бўйича халқ хўжалигининг турли соҳаларига ишга жойлашиш мақсадида йўлланмалар берилди.\nМаданий қисмда Самарқанд заминининг машҳур санъат усталари томонидан концерт дастури юқори савияда ташкил этилди.\nТадбир якуни билан махсус ҳисобга олинган фуқароларнинг фарзандлари ҳамда маҳаллалардан таклиф этилган ёшлар иштирокида ташкил этилган спорт мусобақаларида фаол иштирок этганлиги учун масъуллар томонидан 32 нафар ғолибликни қўлга киритган ёшларга шаҳар ҳокимининг фахрий ёрлиғи ва эсдалик совғалари топширилди.\nБундан ташқари, «Алпомиш» ёзги дам олиш оромгоҳида 45 нафар ушбу тоифадаги ёшлар учун дам олиш ташкиллаштирилган бўлиб, уларнинг оромгоҳдаги вақтларини мазмунли ўтказишлари учун барча шароитлар яратилди.


Jasur Gaipov homiyligidagi yulduzli xayriya tadbiridan - Yoshlar.com\nJasur Gaipov homiyligidagi yulduzli xayriya tadbiridan\nБола беғуборлиги, унинг муҳаббати, меҳр тўла кўзлари барчага бирдек қувонч бахш этади. Ота онасининг бағрида яйраб-яшнаб болалик бахтини туяётган болаларга қараб кўзинг қувнайди. Лекин болалигидан қайсидир маънода маҳрум бўлган, ота-онасининг масъулиятсизлиги ёки тақдир аччиқ ҳазилига дучор бўлган меҳрга муҳтож болаларчи? Улар болалик бахтига қанчалик тўяяпти?\nДавлатимиз томонидан кўрсатилган меҳр муҳаббат, уларга кўрсатилаётган эътиборни кўриб бироз хотиржам бўлади киши. Бугунги кунга келиб халқ ардоғида бўлган санъаткорларни ҳам бу жажжи болаларнинг келажаги бефарқ қолдирмаётганини гувоҳи бўлмоқдамиз. Санъат оламига кириб келганига кўп бўлмаган бўлсада кўпгина муҳлислар қалбидан жой олишга улгурган Жасур Ғоипов ҳам бундай хайрли ишга қўл урди. 1-июн болалар куни муносабати билан пойтахтимиздаги 1-сон болалар меҳр ва мурувват уйида болажонларга бағишлаб ажойиб консерт дастури ва бежирим дастурхони билан болаларни хушнуд этди.\nЖасур Ғўоипов бу хайрия консертида бир қатор ҳамкасбларини таклиф қилиб даврага янада файз қўшди. Эл ардоғида бўлган машҳур ва эндигина санъат оламига кириб келаётган хонандалар болаларни ўзларининг шўх тароналари ила байрам билан табриклашди. Тадбирни Бахриддин Зухриддинов очиб берди ва ёш хонанда Далер ўзининг дилтортар тароналари билан давомлади. Даврани Сардор Раҳимхон ўзининг «Чақачум» номли таронаси билан қиздиргандан қиздирди. Албатта бу тарона бугунги кунда болаларнинг энг севимли ашуласига айланиб улгурган. Миржон Ашрапов эса «Шик шики баба» таронасининг ўзбекча талқини билан барчани рақсга чорлади. Улар қаторида Санжар Шодиев, Ҳусан, Ваҳобиддин Зиё ва бошқа санъаткорлар ушбу тадбирга ўз ҳиссаларини қўшишди. Ушбу тадбирни ташкиллаштириб, ҳомийлигини кўрсатган Жасур Ғоиповга меҳр ва мурувват уйининг катта-ю кичик аҳли катта миннатдорчилик билдиришди.\nКомментарии (2) | Добавить: 02.06.2014


ИнтерФУТБОЛ :: Футболнинг фидойи файласуфи, тўп афсунгари – Роналдиньо\nФутболнинг фидойи файласуфи, тўп афсунгари – Роналдиньо\nАфсус, минг афсуслар бўлсинким, инсоний фазилатлари билан тенги йўқ бўлган Роналдиньодек футбол файласуфига ўз фаолиятини фантастик тарзда якунлаш насиб этмади.\nАслида, бунданда кўпроғига муносиб футболчи эди. Моҳир ҳужумчи икки йил ишсиз қолиб, таклиф кутди. Ҳеч кимдан садо чиқмагач, суюкли касби билан расман хайрлашишга мажбур бўлди.\nХайриятки, футболни ҳаётининг асл мазмуни деб билган афсунгар стадионларга ташриф буюрган ва телеэкранлар қаршисида ўтирган миллионлаб томошабинларни футбол хасталигига мубтало қилди.\nМураббий ва жамоадошларининг ўринли ҳамда ўринсиз танбеҳларини ҳам, рақибларининг кўполликларию, ҳакамларнинг жазоларини ҳам самимий табассум билан, худди мукофотдек қабул қиладиган беозор ва ёқимтой футболчини унутиб бўладими, ахир?!\nМоддий манфаатлардан холи бўлган футболда Роналдиньони нафақат фантастик финтлари ва афсунгар зарбалари, балки ўз касбининг ҳокисор фидойиси эканлиги учун севишади.\nҲужумчи ҳаётидан олинган бир қатор воқеалар билан танишиб чиққач, биз шунга амин бўлдик. Ўйлаймизки, мақола сизга ҳам бразилиялик футбол афсонасининг янги фазилатларини кашф этишингизда ёрдам беради.\n1. Аканинг намунаси\nФутболга муҳаббат қўйишида акасининг ибрат бўлганлигини Рони жуда кўп марта таъкидлаган. Роберто Гаушунинг юксак техникаси ва тезлиги укасининг мурғак қалбини ром этганди. Кўпинча у ҳовлига укасини олиб чиқар ва тўпни ерга туширмасдан неча марта зарба беришини санаб туришни илтимос қиларди.\nМашғулот соатларга чўзилиб кетарди. Афсуски, тиззасидан жароҳатланган Роберто ёшлар терма жамоасидан нарига ўтолмади. Шу боис бутун оила учун бошпана вазифасини ўтаган «Гремио» совға қилган уй унинг фаолиятидаги энг катта соврин бўлиб қолди. Рони саккиз ёшга чиққанида отаси юрак хуружи туфайли оламдан ўтди.\nРони уни бир кун бўлсада, унутмади: «Отам ҳаёт бўлганида қандай футболчи бўлиб етишганимни кўришини истардим». У доимо ўз дўстларига шундай дерди: «Оиламиздаги энг зўр футболчи Роберто, деб ўйлайсизми? Йўқ, Роналдиньо! Вақти келиб, у жаҳон чемпиони бўлади!».\n2. Бир ўйинда 23та гол!\n13 ёшида Ронини илк марта телевизор орқали кўрсатишди. Футзал беллашуви бошланиши арафасида саф тортган жамоадошлари орасида қўнғирсоч болакай мафтункор табассуми билан яққол ажралиб турарди. Асосий томоша ҳакам ҳуштаги янграши билан бошланди.\nРони ўз рақибларини осонлик билан доғда қолдирар, гоҳ тўпни уларнинг оёқлари орасидан, гоҳ бошлари устидан ошириб дарвозага интиларди. Эртасига матбуотда қайсидир болалар жамоаси бошқа бир жамоани 23:0 ҳисоби билан мағлуб этгани ҳақида хабар пайдо бўлди.\nМайдондаги ўйинчилар сонидан икки баравар кўп бўлган бу голларни бир футболчи - Роналдиньо амалга оширганди! «Мен бутун дунё танийдиган футболчи бўлишни орзу қилардим. Доимо сон-саноқсиз мухлисларимга дастхат улашаётганим, фотокамераларнинг шиқирлаши кўз олдимда гавдаланарди.\nБир ўйинда 23та гол уришнинг энг гаштли жиҳати нима эканини биласизми? Мен битта ўйин билан машҳурликка эришдим», - деганди Рони кейинчалик.\n3. Оғир дамларда дўстларга ёрдам бериш\nБолакай футболга шунчалик берилиб кетдики, мактабда таҳсил олишга вақт тополмай қолди. Бунинг ўрнига пляж футболи ва футзал мусобақаларида мактаб шарафини ҳимоя қилди.\nУчрашувлардан кейин тўппа-тўғри уйга йўл олар ва ҳовлида кучуги билан машқ қиларди: «Тўғри, кучугим техника бобида мақтана олмасди. Лекин чарчамаслик бобида мендан устун эди», - дея хотирлайди ҳужумчи.\nРони қисқа вақт ичида «Гремио»нинг етакчи ўйинчисига айланган бўлсада, маоши жамоадошлариникидан анча кам эди. Шунга қарамай, дўстлари учун ҳеч нарсасини аямасди.\nБир куни жамоадошининг қарзга ботиб қолганидан хабар топган Рони йиғиб юрган маблағини унга сарфлаганди. «ПСЖ» сафидан жой олиш, терма жамоа билан ЖЧ-2002да шоҳсупага кўтарилиш ва Париж грандининг энг яхши ўйинчиси унвонига сазовор бўлиш орқали Роналдиньо келажаги порлоқ иқтидор соҳиби мақомидан чинакам профессионал даражасига кўтарилди.\n4. «МЮ»га ўтиши мумкин эди\nРонининг сахий қалб соҳиби эканлиги у юлдуз мақомига эга бўлганидан кейин маълум бўлди. «ПСЖ» таркибидаги сўнгги беллашув якунига етгач, ҳужумчи трибунада ногиронлар аравачасида ўтирган мухлис олдига келди ва футболкасини унга совға қилди.\nҲеч кимни бефарқ қолдирмайдиган бу видеолавҳа ҳамон YouTube хазинасини безаб турибди. Қизиғи шундаки, бир пайтлари Рони Париждан Каталонияга эмас, Манчестерга йўл олиши ҳам мумкин эди. Фергюсон вакиллари музокара учун Франция пойтахтига етиб келишганди.\nБироқ сўнгги лаҳзаларда «Барселона»дан келган таклиф масалага узи-кесил нуқта қўйди: «Ўшанда «МЮ» ўз сафига қўшиб олишга яқин турганди. Менга Сандро Росель қўнғироққилгач, шубҳага ўрин қолмади. Мен «Барса»даги буюк «Р»лар сулоласини давом эттиришга аҳд қилдим, тушуняпсизми? Роналдо, Ривалдо ва Ромариодан кейин Роналдиньо!».\n6. Муҳими - ўйин\nРоналдиньо яшил майдонда бошқалардан ажралиб турарди. Гап унинг тасаввурга сиғиши қийин бўлган фантастик финтлари ёки мафтункор табассумида эмас.\nУ футболга шунчалик ошиқи-беқарор эдики, тўп билан ўзидан бўлак бошқа нарсани тамоман ўйламасди. Атрофида юз бераётган воқеаларнинг унга дахли йўқ эди, гўё. Ҳатто ҳакам футболчилар ўртасидаги қоида бузишларни муҳокама қилаётган ва уларни карточкалар билан жазолаётган лаҳзаларда ҳам Рони тўп билан турли трюкларни намойиш этиб, мухлисларни хушнуд этарди.\nМана, бир мисол, майдон четидаги болакайлардан бири майдонга икки тўпни улоқтирди. Кўпчилик футболчилар бундай пайтда тўпни аутга тепиб юборадилар. Рони эса аксинча, тўп йўллаган болакайга самимий табассум совға қилди. Тўпни чап оёғи билан ердан кўтарди, ўнг оёғи билан илиб олиб, бир-иккита финт намойиш этди.\nКейин товонининг орқа томони билан болакай томон йўллади. Бир неча сониялик ана шу томошада унинг футболга ва мухлисларга бўлган чексиз муҳаббати тўла-тўкис намоён бўлганди. Ҳатто ўйиндан четлатишдек олий жазони ҳам Рони табассум билан қабул қиларди.\nАҚШдаги тижорат турнири доирасида бўлиб ўтган «Интер»-«Милан» қарама-қаршилигида америкалик рефери унга қизил карточка кўрсатди. Ҳакамнинг ноҳақлиги яққол кўриниб турган бўлсада, ҳужумчи чурқ этмаганди.\n«Агарда 4-5 соат давомида тўп сурсангиз, ҳадеб гол уравериш жонингизга тегади. Мен тўпни шундоққина дарвозага йўллаш мумкин бўлган вазиятларда ҳам аввал рақибни алдаб, кейин гол урардим», - дейди ҳужумчи.\n7. Месси билан дўстлиги\nРонининг таъкидлашича, «Барселона» асосий таркиб ўйинчиларининг қатъий талаби билан Франк Райкаард Мессини ўринбосарлар таркибидан чақиришга мажбур бўлган.\nЛеонинг ўзи воқеани шундай хотирлайди: «Ечиниш хонасида «Барселона-В»нинг аъзолари алоҳида ўтиришарди. Бир куни Роналдиньо ёнимга келиб, унинг ёнидаги шкафни эгаллашимни айтди. Бу мен учун катта шараф эди». Шундан кейин Рони аргентиналик касбдошини қўллай бошлади.\nМайдонда доимо тўпни узатиш учун Мессини қидирар, голни биргаликда нишонларди. «Барса» либосидаги илк голини Лео айнан Ронининг самарали узатмаси эвазига амалга оширганди. «Милан»га отланган бразилиялик афсунгар ўзининг «10» рақамини Мессига қолдирди.\n8. «Бернабеу»даги олқишлар\nЎша тарихий оқшом воқеаларини тўлиқ тасвирлашга сўз бойлиги камлик қилади. Роналдиньо «Реал» ҳимоячиларини ўз «уя»ларида қандай ночор аҳволга солиб қўйганини ижтимоий тармоқдан томоша қилсангиз, сўзларимиз лоф эмаслигига амин бўласиз.\nБошқа бир факт - Андрес Иньестанинг автобиографик асаридаги мазкур «классико»га оид эътироф эса Рони ўз жамоадошларини ажойиб усулда даъват этгани ва ўзи беллашувда намуна бўлганига гувоҳлик беради: «Навбатдаги дербидан бир неча кун аввал Роналдиньо менга қўнғироққилиб, шундай деди: «Андрес, биламан, тунги соат 3да қўнғироққилиб, безовта қилдим.\nИюнда «Барса»дан кетаман, акам «Реал»га ваъда берибди. Мадридликлар катта пул ваъда қилишгани учун таклифни рад эта олмадик. Мени тўғри тушунасан, деб умид қиламан. Фақат бу гапни ҳеч кимга айтма, мени сотма, илтимос. Сенга ишонганим учун сиримни очдим. Мен сенга ишонаман, Андрес! Хайрли тун».\nРони гапиришимга имкон бермади. Шундан кейин ҳамма уни ўзгача қарши оладиган бўлиб қолди. Жамоадошларим ҳам камгап бўлиб қолишганди. Рони ҳам ҳазил-мутойибани йиғиштириб қўйганди.\nНиҳоят, «Сантьяго Бернабеу»нинг ечиниш хонасида Рони «ёрилди»: «Йигитлар, бизни жуда муҳим беллашув кутмоқда. Кучли эканимизга ҳеч қачон шубҳа қилган эмасман. Лекин якдил эканимизга, худди бир оиладек аҳил жамоа эканимизга энди ишондим - мен ҳаммангизга қўнғироққилиб, жамоадан кетишимни айтгандим.\nАммо бу сирни ҳеч ким ошкор этмади! Шундан кейин жамоамиздан ҳеч қачон хоин чиқмаслигига ишонч ҳосил қилдим. Сизлар билан узоқ вақт ёнма-ён тўп сураман. Энди эса «Реал»нинг додини бериш учун олға!».\nФутбол майдонида ҳам, унинг ташқарисида ҳам лаззатланиш Роналдиньонинг ҳаёт фалсафаси эди. Спорт формаси тобида бўлган кезлари стадионда рақибларнинг додини берар, кейин тун бўйи маишат қиларди. Табиийки, бу кўнгилхушликлар футболчининг жисмоний ҳолатига салбий таъсирини кўрсатди.\nАста-секин унинг вазни оғирлашиб, шиддати ва тезлиги пасая бошлади. Тўғри, шундай пайтларда ҳам у ҳар бир ҳаракатига бор маҳоратини сарфларди. Лекин юксак савияда тўп суриш учун иқтидор билан биргаликда тинмай тер тўкиш талаб этилишини барвақт унутиб қўйди.\n«Жисмоний машқлар - ўта зерикарли юмуш. Уларни ҳеч қачон суйган эмасман. Доимо майдонда тўп билан бўлишим керак. Чидамлилик муҳим хусусият. Шу сабабли зарур пайтларда кераклигича тер тўкардим», - дея тан олганди ҳужумчи.\nЖисмоний ҳолати талабга жавоб бермай қолгач, Рони «Барса»ни тарк этди. Бундан ташқари, Гвардиоланинг «тики-така» услубига тўпни ушлаб турадиган, турли финтларни намойиш этадиган «санъаткор» ҳужумчи мос келмасди.\n10. Илк иш кунидаги «прогул»\nШу тариқа Роналдиньо фаолиятида пасайиш юзага келди. «Милан»даги бир нечта рисоладагидек мавсумлардан кейин Бразилия ва Мексикада тўп сурди.\nБироқ уммон ортидаги фаолияти кўпроқ хайрия турнирларини эслатарди. Аммо шунда ҳам мафтункор табассумни йўқотмаган афсунгар ўз рақибларини осонликча алдаб ўтар, олисдан йўлланган тўпларни енгил қабул қилиб олар, жарима зарбаларини қойиллатар, қисқаси, юксак маҳоратни намойиш этарди.\nУни унута олмаган «Барселона» яқинда собиқ ҳужумчисини клуб элчиси лавозимига таклиф этди. Учрашувлар ва расмий тадбирларда у клуб номидан қатнашиши лозим эди. Хуллас, Ронининг янги лавозимдаги илк иш куни «Камп-Ноу»га йиғилган журналистлар уни кутиб туришибди... Аммо жамоа рамзидан ҳамон дарак йўқ.\nОрадан икки соат ўтгач, Роналдиньонинг Бразилия пляжларидан бирида дам олаётгани ижтимоий тармоқлардан маълум бўлди. Эҳ, Рони, Рони... «Ҳа, хушрўй йигит эмаслигимни ўзим ҳам яхши биламан. Лекин майдондаги ҳаракатларим ҳаммани ром этади. Ҳар куни мен тўпни ўпиб, менга футболни совға қилган Роббимга ҳамд айтаман!».